REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/39-19

15. mart 2019. godine

B e o g r a d

ZAPISNIK

37. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 4. MARTA 2019. GODINE

 Sednica je počela u 15 časova i 40 minuta.

 Sednicom je predsedavala Snežana B. Petrović, predsednik Odbora.

 Pored predsednika, sednici su prisustvovali članovi Odbora: Aleksandra Tomić, Stanislava Janošević, Studenka Kovačević, Jelena Mijatović, Zoran Bojanić, Snežana R. Petrović, Ana Čarapić, Tomislav Ljubenović, Vladimir Marinković i Gorica Gajić.

 Sednici je prisustvovala i Snežana Paunović (zamenik člana Odbora Novice Tončeva).

 Sednici nisu prisustvovali članovi Odbora: Branislav Mihajlović, Dejan Nikolić, Ivan Kostić, Vojislav Vujić i Zdravko Stanković, niti njihovi zamenici.

 Sednici su, na poziv predsednika, prisustvovali dr Miroslav Knežević, državni sekretar u Ministarstvu trgovine, turizma i telekomunikacija, dr Renata Pindžo, pomoćnik ministra trgovine, turizma i telekomunikacija i Vera Rovčanin-Orlović, viši savetnik u Ministarstvu trgovine, turizma i telekomunikacija.

 Na predlog predsednika, Odbor je većinom glasova utvrdio sledeći

D n e v n i r e d

1. Razmatranje Predloga zakona o ugostiteljstvu, u načelu;
2. Razmatranje Predloga zakona o turizmu, u načelu;
3. Razno.

 Prva tačka dnevnog reda – **Razmatranje predloga Zakona o ugostiteljstvu, u načelu**

 Odbor je razmotrio Predlog zakona o ugostiteljstvu u načelu i podneo Izveštaj Narodnoj skupštini.

 U uvodnim napomenama, dr Miroslav Knežević, državni sekretar u Ministarstvu trgovine, turizma i telekomunikacija, istakao je da je Predlog zakona o ugostiteljstvu pripremljen na osnovu detaljne analize ovog sektora. U odnosu na 2014. godinu, danas se beleži 56% više dolazaka turista, a broj ostvarenih noćenja je veći za 53%. U 2018. godini ostvaren je devizni priliv od milijardu i 317 miliona evra, odnosno preko milijardu i 500 miliona dolara, što je 15% više u odnosu na 2017. godinu. Predlog zakona je usklađen sa evropskom regulativom, Zakonom o inspekcijskom nadzoru i Zakonom o opštem upravnom postupku. Uvaženi su zahtevi privrednika iz ove oblasti, koji su učestvovali u radu na sednicama Nacionalnog saveta za turizam, koji okuplja ključne aktereza razvoj ugostiteljstva i turizma u Srbiji.

 Prioritetan zadatak donošenja i primene Predloga zakona o ugostiteljstvu je borba protiv sive ekonomije, unapređenje konkurentnosti Srbije kao turističke destinacije i unapređenje poslovnog ambijenta za fizička lica koja pružaju usluge izdavanja smeštaja, što se popularno naziva „stan na dan“ ili privatan smeštaj. To je značajan deo sive ekonomije. Prvi put će ova fizička lica koja pružaju usluge smeštaja imati priliku da rade direktno, bez posrednika. U saradnji sa Republičkim sekretarijatom za javne politike, sprovedeno je opsežno istraživanje na šest ključnih destinacija u Srbiji. Dobijene su informacije sa terena, kako od onih koji rade i poštuju sve zakonske procedure, tako i od onih koji izbegavaju obaveze. Ključna prepreka su posrednici, kojima su fizička lica u obavezi da plaćaju provizije za pružanje usluga, što predstavlja dodatni trošak i komplikovana procedura. Predlogom zakona je predviđeno da je broj maksimalno dozvoljenih ležaja koje izdaju fizička lica isti - 30 ležaja, ali da mogu raditi bez posrednika, odnosno mogu sami prijavljivati goste koji borave u njihovim ugostiteljskim kapacitetima. Po prvi put se definiše da je svako izdavanje sobe, kuće ili apratmana od strane fizičkih lica, na period kraći od 30 dana, pružanje ugostiteljske usluge smeštaja, da bi se izbegle nedoumice oko toga šta je izdavanje nepokretnosti, a šta je ugostiteljska usluga smeštaja. Definisano je da je usluga smeštaja za svaki boravak kraći od 30 dana - ugostiteljska usluga smeštaja.

 Kada je reč o fizičkim licima koja pružaju usluge smeštaja u tzv. domaćoj radinosti, koja je bila definisana i prethodnim zakonom, Predlog zakona je kreiran kao sveobuhvatni sistem mera za suzbijanje sive ekonomije. Paralelno se radilo na Zakonu o porezu na dohodak građana, koji stupa na snagu 1. jula 2019. godine, i kojim je predviđeno da se ubuduće ova lica paušalno oporezuju. Dakle, uz mogućnost da rade bez posrednika, da sami prijavljuju goste, mogućnost paušalnog oporezivanja koje će za njih biti izuzetno povoljno, smatra se da je dovoljno stimulativna mera za sve one koji žele da se bave preduzetništvom u ugostiteljstvu i da se bave izdavanjem privatnog smeštaja. Predviđeno je, u korak sa aktivnostima Vlade Republike Srbije, elektronsko evidentiranje gostiju i kreiranje Centralnog informacionog sistema u oblasti turizma i ugostiteljstva, koji se naziva e-turista. U saradnji sa Kancelarijom za informacione tehnologije i elektronsku upravu pri Kabininetu premijera Vlade, biće napravljen Centralni informacioni sistem u koji će svako sa aspekata svojih nadležnosti unositi neophodne podatke. Lokalne samouprave će unostiti podatke o fizičkim licima koja obavljaju delatnosti izdavanja privatnog smeštaja, a resorno ministarstvo podatke o kategorisanim hotelima. Sve institucije će sa aspekta svojih nadelžnosti unositi neophodne podatke, a cilj je koordinacija, bolja komunikacija i pristup tim podacima i informacijama. Na taj način će se generisati analitički podaci, preko kojih će institucije imati pravi uvid koliko zaista gostiju u Srbiji ima, odakle dolaze, kakva je struktura gostiju, koliko se prosečno zadržavaju. Na osnovu tih podataka će se kreirati mere turističke politike kojima će se dodatno podsticati razvoj turizama u Republici Srbiji. U 2018. godini prvi put je gotovo izjednačen broj domaćih i stranih gostiju. Ono što je za izdavaoce takođe važno, jeste da će ovaj servis biti besplatan, da će dobijanjem koda za pristup ovom serveru imati mogućnost da svako ko je kategorisan za tu delatnost sam prijavljuje goste, što će izdavaocima dodatno uštedeti vreme i novac. Ovo je posebno važno za seoska turistička domaćinstva, gde su izdavaoci u ruralnim sredinama do sada morali da pređu više kilometara do najbližeg privrednog subjekta preko kog su prijavljivali goste. Dešavalo se da gosti produže boravak, pa su morali ponovo da prelaze kilometre da bi boravak regulisali. Sada će biti sve to jednostavnije. MUP će imati pristup svim ovim podacima, tako da će se prijavljivanje gostiju značajno olakšati. Predlog zakona je potpuno usaglašen sa direktivom Evropskom parlamenta i Saveta koja se odnosi na usluge na unutrašnjem tržištu i sa Strategijom razvoja turizma od 2016. do 2025. godine, koja je usvojena u novembru 2016. godine. U potpunosti je usaglašen sa Zakonom o inspekcijskom nadzoru i Zakonom o opštem upravnom postupku, kao i sa zahtevima koje je imala privreda, posebno kada je reč o hotelskoj privredi. U delu kaznene politike, propisane su kazne u višem iznosu, posebno za one subjekte koji po odredbama ovog, ali i po odredbama Zakona o inspekcijskom nadzoru imaju tretman neregistrovanog subjekta.

 Renata Pindžo, pomoćnik ministra trgovine, turizma i telekomunikacija, iznela je da će nakon usvajanja zakona uslediti kampanja kako bi se građani upoznali sa novinama, jer je sve više onih koji se bave ovom delatnošću kao osnovnom ili dodatnom aktivnošću, a glavni partneri u tome će biti predstavnici lokalnih samouprava. Ovo je jedna šira društvena aktivnost i očekuje se da će 2019. godina najvećim delom proteći u ovim aktivnostima.

 U diskusiji su učestvovali Snežana B. Petrović, Renata Pindžo i Miroslav Knežević.

 Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predlog zakona o ugostiteljstvu, u načelu.

 Za izvestioca Odbora na sednici Narodne skupštine određena je Snežana B. Petrović, predsednik Odbora.

Druga tačka dnevnog reda – **Predlog zakona o turizmu, u načelu**

U uvodnim napomenama, Miroslav Knežević, državni sekretar u Ministarstvu trgovine, turizma i telekomunikacija, izneo je da je Zakon o turizmu menjan početkom 2016. godine. Međutim, imajući u vidu promene koje su nastale u međuvremenu i potrebe za usaglašavanjem sa Strategijom razvoja turizma do 2025. godine, Zakonom o inspekcijskom nadzoru, Zakonom o opštem upravnom postupku i direktivama EU, pristupilo se izradi novog zakona. Ključni cilj ovog Predloga zakona o turizmu je bolja koordinacija i komunikacija između aktera javnog i privatnog sektora. Sa aspekta promocije aktivnosti turističkih organizacija bilo je neophodno usaglasiti nivoe i načine promocije na nacionalnom, regionalnom i lokalnom nivou. Sa aspekta planiranja, svi planovi i programi moraju biti u skladu sa Strategijom razvoja turizma do 2025. godine. U cilju efikasnijeg ostvarivanja primarnog zadatka i zaštite javnog interesa, data su šira ovlašćenja za podnošenje inicijative za proglašenje turističkog prostora. Posebno je važna zaštita i unapređenje prava u turizmu. U prošloj godini je bilo negativnih primera, kada je reč o prodaji turističkih aranžmana i problema prilikom nerealizovanih turističkih putovanja, zbog neadekvatnog postupanja turističkih agencija. U prošloj godini je oko osam hiljada putnika uplatilo turističke aranžmane, a nisu otputovali. Šteta je bila približno sedamsto hiljada evra. Predlogom zakona predviđeni su dodatni uslovi da bi se osiguralo da putnici budu zaštićeniji nego što su bili u prethodnom periodu i da se napravi balans između vrednosti njihovog putovanja i novca koji ostaje kao depozit, odnosno kao garancija putovanja. Do sada je zakonsko rešenje podrazumevalo da turistička agencija - organizator putovanja mora imati licencu, a uslov za licencu je bio da mora imati polisu osiguranja u vrednosti od 300 hiljada evra ili bankarsku garanciju u tom istom iznosu. Novim zakonskim rešenjem, pored garancije putovanja, čiji iznosi će biti definisani podzakonskim aktima, kao obaveza uvede i depozit koje će agencije biti u obavezi da polože, a licence će se kategorizovati prema broju putnika i vrednsti aranžmana. Obavezni depozit neće biti isti za male, srednje i velike agencije, kao ni garancija putovanja, čiji će iznos biti definisan naknadno. Izvršena je analiza tržišta i krajem prošle godine je bilo više od 560 turističkih agencija, organizatora putovanja i nešto manji broj turističkih agencija posrednika. To je izuzetno veliki broj i preduzeće se mere kako bi njihovo poslovanje bilo odgovornije. Predlog zakona je usklađen sa Direktivom EU o zaštiti potrošača i usaglašen sa Zakonom o zaštiti potrošača. Kada je reč o iskazivanju cene u elektronskoj prodaji turističkog putovanja, ona mora biti jedinstvena, odnosno cene svih usluga moraju biti uključene u cenu turističkog aranžmana. U praksi su turističke agencije nudile aranžmane po jednoj ceni, od, na primer, 50 evra, ali u tu cenu nije bilo uključeno ništa od usluga koje se podrazumevaju, pa je realna cena tog aranžmana bila tri ili četiri puta veća. Prilikom pripreme Predloga zakona, ideja je bila da se maksimalno zaštite potrošači, odnosno putnici, ali i da se zaštiti delatnost, odnosno da se ne oštete turističke agencije koje posluju u skladu sa zakonom. Novim zakonskim rešenjem se stvora mogućnost, odnosno osnov da se ubuduće turistički poslenici podstiču i na unapređenje ekoloških standarda, unapređenjem energetske efikasnosti, jer se mnogo energije gubi u objektima koji služe za smeštaj gostiju i na učešće u finansiranju projekata unapređenja saobraćajne povezanosti Republike Srbije sa strateškim tržitšima značajnim za razvoj turizma u Republici Srbiji. Nacionalna turistička organizacija je formirala radnu grupu za izradu strategijskog marketing plana, koja će identifikovati strateška tržišta, načini promovisanja i drugi elementi kako bi se postigli najbolji rezultati. Kriterijume za dodelu sredstva će odrediti Vlada Republike Srbije. Biće formirana radnih tela u kojima će učestvovati predstavnici svih relevantnih institucija iz delatnosti turizma i finansija. Što se tiče kaznene politike, propisane su kazne u višem iznosu, posebno za one subjekte koji po odredbama ovog zakona, ali i Zakona o inspekcijskom nadzoru, imaju tretman neregistrovanog subjekta.

 U diskusiji je konstatovano da je hrabro, odgovorno i ozbiljno iskoračeno u ovoj oblasti, u segmentu turizma, da je zakon razdvojen u dva funkcionalna zakona koji će bliže određivati ove oblasti, imajući u vidu privredni razvoj, pozitivnu klimu, potencijal Srbije za razvoj turizma i prihode koji se ostvaruju u tom sektoru. Dakle, cilj je olakšano poslovanje pružalaca ovih usluga, ali i pun komfor kako domaćih, tako i stranih turista, pogotovo što je Srbija zemlja koja može puno da pruži u sferi turizma. Izraženo je uverenje da će ovi zakoni brzo zaživeti zajedničkim snagama, ali i sa ostalim organizacijama i institucijama koje na ovome učestvuju, a to su turističke organizacije, kako na nacionalnom, tako i na regionalnom i lokalnom nivou, da se ovi predlozi što više približe, promovišu kako bi građani bili obavešteni. Iznet je predlog je da se na nivou lokalnih samouprava, gde postoje tokom godine razni događaji, kao što su „Dani šljive“ u Blacu, „Župska berba“, „Guča“, „Kobasicijada“ i slično, napravi jedan godišnji kalendar događaja po različitim lokalnim samoupravama u Srbiji koji bi bio javno dostupan, kako građanima zainteresovanim za javne događaje, sajmove, vašare. To je interesantno i za strane turiste kako mogu da se informišu kad se šta, gde dešava, kakav je sled tih događaja, kad počinje ono što njih zanima, da mogu da vežu boravak u Srbiji za više mesta i da posete više tih manifestacija koje se dešavaju jer su one vrlo interesantne, i način njihove organizacije i njihova posećenost. To bi bila dobra osnova, nevezano da li je ski turizam u pitanju, banjski, rečni ili seoski turizam. Kada stranci odvoje vreme da ovde provedu odmor, hoće da ga provedu kvalitetno, a to treba da se iskoristi na najbolji mogući način. Za izradu kalendara turističkih događaja u Srbiji ne mora da se donese podzakonski akt, već može biti informativni kalendar koji će biti dostupan i promovisan kako bi se po njemu mogao odrediti i planirati odmor.

 U odgovoru na postavljena pitanja i iznete predloge i mišljenja, izneto je da je u ciklusu jednog zakonskog predlogateži deo implementacija. Kada je obrazovana radna grupa za izradu ovih zakonskih rešenja, u njenom radu su učestvovali predstavnici privrede i svih relevantnih institucija, predstavnici ministarstava, predstavnici Vlade, Nacionalnog saveta za razvoj turizma, jer je za sistemseke reforme to jedini mogući način. U vezi izrade kalendara, izneto je da će lokalne turističke organizacije, pre nego što usvoje program rada i promotivne aktivnosti, dostavljati nacrt na saglasnost Nacionalnoj turističkoj organizaciji, kako bi Nacionalna turistička organizacija uvidom u te aktivnosti mogla da napravi dokument sa spiskom svih manifestacija. Promotivne aktivnosti lokalnog karaktera biće inkorporirane u njihov plan rada i kroz sinergiju predstavljene na nacionalnom nivou i na međunarodnom tržištu.

 U diskusiji su učestvovali Snežana B. Petrović i Miroslav Knežević.

 Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predlog zakona o izmenama i dopunama Zakona o stečaju, u načelu.

 Za izvestioca Odbora na sednici Narodne skupštine određena je Snežana B. Petrović, predsednik Odbora.

Treća tačka dnevnog reda – **Razno**

 Predsednik Odbora je obavestila da je Odboru upućen poziv za učešće dva člana delegacije Odbora na Regionalnoj radionici STO, od 27. do 29. maja 2019. godine u Beču. Odnosi se na dva člana Odbora koji prate trgovinsku politiku i STO. Radni jezik na radionici je engleski jezik. Za prijavljivanje je neophodna biografija na engleskom jeziku.

 Odbor je jednoglasno prihvatio predlog predsednika da na radionici učestvuju dr Aleksandra Tomić, zamenik predsednika Odbora i prof. dr Vladimir Marinković, član Odbora.

 Predsednik je podsetila da je prosleđen i poziv Ministarstva rudarstva i energetike za učešće na Konferenciji o obnovljivim izvorima energije i upotrebi biomase, koja će se održati 21. i 22. marta u Privrednoj komori Srbije.

Sednica je zaključena u 16 časova i 15 minuta.

 Sednica je prenošena u live stream-u i tonski snimana, a video zapis se nalazi na internet stranici Narodne skupštine.

 SEKRETAR PREDSEDNIK

 Aleksandra Balać Snežana B. Petrović